Táto správa sa zameria na činnosti a vývoj nástroja mikrofinancovania Progress v roku 2013. V tejto správe sa väčšina údajov uvádza so stavom k 30. septembru 2013, ak existujú aktuálnejšie údaje, boli použité. Väčšina udalostí uvedených v roku 2013 sa preto týka obdobia od 1. októbra 2012 do 30. septembra 2013. Tieto údaje sú doplnené informáciami zo štúdie zadanej Komisiou o nedostatkoch v oblasti mikrofinancovania a možnostiach ich riešenia prostredníctvom finančného nástroja EÚ (Study on imperfections in the area of microfinance and options how to address them through an EU financial instrument) („štúdia“) a z prebiehajúceho priebežného hodnotenia nástroja mikrofinancovania Progress („priebežné hodnotenie“).

Štruktúra správy zodpovedá požiadavkám uvedeným v rozhodnutí a správa sa začína informáciami o dosahu na sprostredkovateľov a konečných prijímateľov. V správe sa ďalej skúma sociálny vplyv nástroja mikrofinancovania Progress a jeho komplementárnosť s ostatnými nástrojmi EÚ. Na konci správy je uvedený výhľad do budúcnosti vrátane názorov na následný finančný nástroj v rámci programu v oblasti zamestnanosti a sociálnej inovácie (EaSI), ktorý sa začne vykonávať v druhom polroku 2014.

2.VYKONÁVANIE PROSTREDNÍCTVOM POSKYTOVATEĽOV MIKROÚVEROV

Pri dosahovaní cieľa nástroja mikrofinancovania Progress, ktorým je vyplatiť 500 miliónov EUR prostredníctvom 46 000 mikroúverov pre konečných prijímateľov, zohrávajú zásadnú úlohu poskytovatelia mikroúverov (t. j. verejné a súkromné subjekty vrátane bánk i nebankových subjektov). Počet poskytovateľov mikroúverov sa zvýšil z 26 v roku 2012 na 40 poskytovateľov v roku 2013 v rámci 54 operácií a dôležitým míľnikom na ceste k dosiahnutiu tohto cieľa je zvýšenie geografického pokrytia.

2.1.Uzatvorené zmluvy

Typy sprostredkovateľov

Ako sa podrobnejšie uvádza ďalej, rozdelenie poskytovateľov mikroúverov je vyvážené s 18 nebankovými subjektmi a 20 bankami. Okrem toho existujú dve verejné inštitúcie. Poskytovatelia, ktorí podpísali zmluvy od výročnej správy za rok 2012, sú zvýraznení tučným písmom:

18 nebankových subjektov: Microstart, Crédal (BE), Jobs MFI, Mikrofond (BG), Vaekstfonden (DK), Microfinance Ireland (IE), Créa-Sol, Adie, Initiative France (FR), SEFEA (IT), Qredits (NL), Inicjatywa Mikro (PL), FAER, Patria Credit (RO), SKB Leasing (SI), Fair Finance, Ezbob, GLE (UK).

20 bánk: Societé Generale Expressbank (BG), Pancretan Cooperative Bank, Cooperative Bank of Peloponnese (EL), Caja Rurales Unidas, Colonya Caixa Pollenca, Laboral Kutxa (ES), BCC Mediocrati, BCC Emilbanca, Banca Popolare di Milano, BCC Bellegra (IT), Cooperative Central Bank (CY), Siauliu Bankas (LT), Erste Bank (AT), FM Bank (PL), Millenium BCP, Banco Espírito Santo (PT), Banca Transilvania (RO), Sberbank banka, Banka Koper (SI), OTP banka (SK).

2 verejné inštitúcie: ICREF (ES), Finmolise (IT).

Činnosť poskytovateľov mikroúverov v členských štátoch

V roku 2013 bolo podpísaných 25 nových zmlúv vrátane 15 zmlúv s poskytovateľmi mikroúverov, ktorí predtým nedostávali podporu z nástroja mikrofinancovania Progress. Päť z týchto zmlúv sa uzavrelo so sprostredkovateľmi z členských štátov, v ktorých sa predtým nevyužívala podpora z nástroja mikrofinancovania Progress: Dánsko, Slovensko a Spojené kráľovstvo (s účasťou troch sprostredkovateľov). Okrem toho sa očakáva, že sa v roku 2014 dokončia dve zmluvy v krajinách, na ktoré sa v súčasnosti nevzťahuje nástroj mikrofinancovania Progress (Švédsko a Chorvátsko), čím celkové pokrytie dosiahne 20 členských štátov.

Geografické rozloženie nástroja mikrofinancovania Progress k 31. marcu 2014

2.2.Financované opatrenia

Záruky

Program na poskytnutie záruk bol v roku 2013 veľmi úspešný a naďalej vzbudzuje veľký záujem. Počet sprostredkovateľov podporených prostredníctvom záruky sa zvýšil z 12 v roku 2012 na 27 na konci roku 2013. Keďže sa v súčasnosti pripravuje viacero záručných zmlúv, je pravdepodobné, že celkový rozpočet na záruky vo výške 23,8 milióna EUR (mínus poplatky vyberané EIF), ktorý poskytla EÚ, bude do konca roka 2014 plne využitý.

Financované nástroje